
Referat de aprobare

Obiect: elaborarea şi promovarea unui proiect de ordin pentru modificarea anexelor nr. 3-5 la Ordinul ministrului mediului, apelor și pădurilor nr. 1394/2026 privind aprobarea cotelor de recoltă pentru unele specii de faună de interes cinegetic, la care vânătoarea este permisă, pentru perioada iulie 2026 – 14 mai 2027
În temeiul prevederilor art. 6 alin. (1) lit. f) din Legea vânătorii şi a protecției fondului cinegetic nr. 407/2006, cu modificările și completările ulterioare, Ministerul Mediului, Apelor și Pădurilor a emis Ordinul nr. 1394/2026 privind aprobarea cotelor de recoltă pentru unele specii de faună de interes cinegetic, la care vânătoarea este permisă, pentru perioada iulie 2026 – 14 mai 2027.
Ulterior publicării în Monitorul Oficial al României, Partea I a Ordinului nr. 1394/2026, Ministerul Mediului, Apelor și Pădurilor a fost sesizat cu privire la unele erori din cuprinsul anexelor la acesta, astfel:

Prin adresa nr. 14155/10.07.2026 Direcția Județeană de Mediu Cluj a sesizat erorile materiale cu privire la numărul și denumirea a două fonduri cinegetice gestionate de către Asociația Vânătorilor ”Artemis” Cluj și Asociația Vânătorilor și Pescarilor Sportivi ”Vadul Someșului” din Anexele nr. 4 și nr. 5 la Ordinul 1394/2026;
Prin adresa nr. 11621/20.07.2026 Garda Forestieră Cluj a sesizat unele erori materiale cu privire la numărul și denumirea a două fonduri cinegetice gestionate de către Asociația Vânătorilor ”Artemis” Cluj și Asociația Vânătorilor și Pescarilor Sportivi ”Vadul Someșului” din Anexele nr. 4 și nr. 5 la Ordinul 1394/2026, precum și inversarea cotelor de recoltă între cele două fonduri cinegetice în Anexa nr. 3 a ordinului;

Prin adresa nr. 8836/13.07.2026 Garda Forestieră Ploiești ne semnalează că în Anexa nr. 3 a Ordinului nr. 1394/2026, la județul Argeș, cote de recoltă aprobate au fost alocate pe fonduri cinegetice diferite de cele pe care au fost făcute inițial propunerile; 
Direcția Silvică Dâmbovița, prin adresa nr. 777/BGA/10.07.2026 a sesizat faptul că pe fondul cinegetic nr. 27 Neagra nu a fost aprobată cotă de recoltă la specia iepure de câmp, în condițiile în care efectivul real permitea aprobarea unui număr de peste 200 exemplare.

Prin scrisoarea nr. 15433/JV/26.08.2026, Regia Națională a Pădurilor - Romsilva a sesizat ministerul cu privire la unele erori aferente județelor Arad, Argeș, Botoșani, Dâmbovița și Neamț din anexa nr. 3 la Ordinul nr. 1394/2026.
În urma verificărilor efectuate de către Garda Forestieră Națională la Asociația SVPS Adjud, în baza Planului de control nr. 4352/13.07.2026, a fost întocmit Raportul de control nr. 5148/18.08.2026.

Prin scrisoarea nr. 5190/19.08.2026, în baza Raportului anterior menționat, motivat de deficiențele constatate cu privire la realizarea evaluării la speciile iepure de câmp și fazan prin metoda benzilor de probă, s-a propus Ministerului Mediului, Apelor și Pădurilor anularea cotelor de recoltă aprobate prin Ordinul MMAP nr. 1394/2026 pentru aceste specii pe fondul cinegetic nr. 27 Mărăști din județul Vrancea.
Propunerea GFN are la bază prevederile art. 13 din Contractul cadru de gestionare al cărui model a fost aprobat prin Ordinul MADR nr. 219/2008, cu modificările și completările ulterioare, care prevede că:
”Articolul 13 În situația în care se constată că evaluarea efectivelor speciilor de faună cinegetică ce populează fondul cinegetic nu s-a efectuat conform instrucțiunilor în vigoare și nu mai este posibilă refacerea acesteia, administratorul nu aprobă cota de recoltă sau o anulează pe cea aprobată, pentru una sau mai multe specii de faună de interes cinegetic de pe acest fond cinegetic, după caz.”

Motivat de faptul că Ordinul MMAP nr. 1394/2026 a intrat în circuitul civil, pentru punerea in aplicare a propunerilor GFN este necesară emiterea unui ordin pentru modificarea Anexei nr. 3 la Ordinul MMAP nr. 1394/2026 în sensul aprobării de cote de recoltă ”zero” pe fondul cinegetic nr. 27 Mărăști gestionat de către Asociația SVPS Adjud.

Prin scrisoarea nr. 496/11.09.2026, AJVPS Timiș solicită rectificarea cotelor de recoltă prevăzute în Anexa nr. 3 la ordin pentru două fonduri cinegetice ca urmare a inversării acestora față de propunerile transmise. 

În urma analizării aspectelor sesizate și a documentelor referitoare la evaluarea faunei cinegetice s-au constatat următoarele: 

Sesizările DJM Cluj și GF Cluj cu privire la erorile cuprinse în anexele nr. 3-5 la ordin se constată că acestea sunt reale și necesită corectare prin înscrierea corectă a numărului și denumirea celor două fonduri cinegetice gestionate de către Asociația Vânătorilor ”Artemis” Cluj și Asociația Vânătorilor și Pescarilor Sportivi ”Vadul Someșului”.
Sesizarea GF Ploiești cu privire la conținutul Anexei nr. 3 la Ordinului nr. 1394/2026, pentru județul Argeș, se confirmă fiind inversată ordinea gestionarilor și a fondurilor cinegetice în raport cu cifrele reprezentând cotele de recoltă, situație în care pe unele fonduri cinegetice au fost aprobate cote de recoltă fără ca pe acestea să existe efective precum și situația inversă, fiind necesară corectarea acestei situați. 

Sesizarea Direcției Silvice Dâmbovița cu privire la cota de recoltă la specia iepure de câmp, fondul cinegetic nr. 27 Neagra, din Anexa nr. 3 a ordinului, este justificată  motivat de faptul că au fost evaluate 409 exemplare iar efectivul optim este de 400, situație în care se pot aproba cele 30 exemplare solicitate (ca și in sezonul anterior), comparativ cu cele 123 care reies prin aplicarea formulei. 
Sesizarea Regiei Naționale a Pădurilor - Romsilva  nu se justifică pentru specia iepure de câmp pe cele opt fonduri cinegetice din județele Arad, Neamț și Botoșani motivat de nerealizarea cotelor de recoltă pe sezoanele anterioare și pe efectivele evaluate mai mici decât efectivele optime.

Pentru cotele de recoltă aferente speciilor mistreț și iepure de câmp aferente județului Argeș, acestea se justifică prin inversarea ordinii gestionarilor și a fondurilor cinegetice în raport cu cifrele reprezentând cotele de recoltă, fiind necesară corectarea acestora.

Solicitarea AJVPS Timiș este justificată cotele de recoltă aprobate fiind inversate și incomplete.

Având în vedere cele prezentate, pentru corectarea erorilor semnalate și pentru punerea în aplicare a măsurilor dispuse prin Raportul nr. 5148/18.08.2026 al Gărzii Forestiere Naționale,  în temeiul art. 6 alin. (1) lit. f) și alin. (4) din Legea vânătorii şi a protecției fondului cinegetic nr. 407/2006, cu modificările și completările ulterioare, a fost elaborat proiectul de Ordin al ministrului mediului, apelor și pădurilor pentru modificarea anexelor nr. 3-5 la Ordinul ministrului mediului, apelor și pădurilor nr. 1394/2026 privind aprobarea cotelor de recoltă pentru unele specii de faună de interes cinegetic, la care vânătoarea este permisă, pentru perioada iulie 2026 – 14 mai 2027, pe care îl supunem avizării și aprobării.

